Diari Oficial de la Generalitat Valenciana


Sumari del DOGV 2956, del 21-03-1997 (1997/851735)

ORDRE de 26 de febrer de 1997, de la Conselleria d'Ocupació, Indústria i Comerç, per la qual s'estableix la convocatòria d'ajudes per a l'execució d'un programa pilot relatiu a rehabilitació de pedreres i buits miners abandonats.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/02/26/(2)/dof/vci/html**

### Dades del document

Número de DOGV
:   2956

Data del DOGV
:   21-03-1997

Secció del DOGV
:   DISPOSICIONS GENERALS

Número del document
:   1997/851735


Data del document
:   26-02-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE de 26 de febrer de 1997, de la Conselleria d'Ocupació, Indústria i Comerç, per la qual s'estableix la convocatòria d'ajudes per a l'execució d'un programa pilot relatiu a rehabilitació de pedreres i buits miners abandonats.  
Les explotacions mineres abandonades ocasionen sobre l'entorn una sèrie d'impactes ambientals, de caràcter residual, que en algunes ocasions arriben a ser importants. Aquests impactes afecten part dels elements del medi natural en l'entorn del seu emplaçament, per la qual cosa la societat està en els últims anys especialment sensibilitzada davant aquesta situació.  
A la Comunitat Valenciana el problema es troba agreujat pel fet de tractar-se d'una regió amb gran tradició en l'obra de pedra picada de roques ornamentals, argiles, caolins, etc., i on a més s'han realitzat nombroses obres públiques que han necessitat ingents quantitats d'àrids de construcció, obtinguts de pedreres en la ubicació de les quals ha primat bàsicament la proximitat de l'obra. Tot això ha donat lloc a una elevada quantitat de buits abandonats de gran varietat de formes i volums que afecten la qualitat paisatgística i mediambiental.  
Les explotacions de mines i pedreres a cel obert l'activitat de les quals fou realitzada amb anterioritat a l'entrada en vigor del Reial Decret 2.994/1982, de 15 d'octubre, que obliga a la restauració dels terrenys sotmesos a l'activitat minera, no estan subjectes ni a aquesta normativa ni a les més recents lleis de medi ambient, tant de l'estat com de la Comunitat Valenciana. Per això la restauració dels buits creats al terme de l'operació minera, en mancar una persona o entitat responsable d'aquests, l'ha de prendre en consideració l'administració.  
La Conselleria d'Ocupació, Indústria i Comerç, conscient d'aquests fets, està desenvolupant estudis referents als problemes que planteja la restauració d'estructures mineres, tant en enderrocs com en fronts de pedreres abandonades.  
El Ple de les Corts Valencianes, en la sessió del 24 de març de 1992, aprovà una moció per la qual s'instava el Consell de la Generalitat perquè presentara un pla pilot de restauració de les explotacions extractives a cel obert en les quals no hi haja, d'acord amb la normativa vigent l'obligatorietat de restaurar per part de la iniciativa privada.  
Aquesta ordre culmina, doncs, la tasca desenvolupada fins ara i s'emmarca en el compliment del que disposen les Corts Valencianes, mitjançant la posada en marxa d'un primer programa pilot en una zona definida de la Comunitat Valenciana, relatiu a la concessió d'ajudes per a la rehabilitació de pedreres i buits miners abandonats.  
L'elecció en aquesta primera etapa de municipis ubicats a la comarca de Los Serranos de la província de València, se sustenta en l'elevada concentració de buits miners existents en aquesta, i també en la històrica i important mineria d'argiles i caolins que alberga, primera matèria base per a la indústria ceràmica de la Comunitat Valenciana.  
En virtut d'això aquesta Conselleria d'Ocupació, Indústria i Comerç,  
ORDENO  
CAPÍTOL I  
Règim d'ajudes  
Article 1. Objecte i àmbit  
L'objecte d'aquesta ordre és establir el règim de concessió d'ajudes per a l'execució del primer programa pilot de la Conselleria d'Ocupació, Indústria i Comerç relatiu a la rehabilitació de pedreres i buits miners abandonats als municipis de la província de València indicats en l'annex I, d'acord amb les consignacions pressupostàries que per a l'exercici 1997 estableix la Llei de Pressupostos per a la Conselleria.  
Article 2. Accions susceptibles de suport  
1. Podran ser objecte d'ajuda l'execució de plans de restauració o de recuperació de terrenys i altres actuacions mediambientals adreçades a la rehabilitació de pedreres, buits miners abandonats i enderrocs antics la inversió total dels quals, inclòs l'IVA, no supere els 60.500.457 de pessetes, ubicats en terrenys de titularitat municipal o pública i l'explotació dels quals haguera finalitzat amb anterioritat a l'entrada en vigor del Reial Decret 2.994/1982, de 15 d'octubre, sobre restauració de l'espai natural afectat per activitats mineres (BOE número 274, de 15 de novembre de 1982).  
2. No podran acollir-se a aquesta ordre la redacció de projectes o estudis ni aquelles altres actuacions que consistisquen únicament o majoritàriament en repoblacions forestals, operacions de neteja, obres d'urbanització o creació i millora de parcs urbans.  
3. Les ajudes que s'estableixen en aquesta ordre tindran la consideració de subvencions de capital a fons perdut.  
Article 3. Beneficiaris  
Podran ser beneficiaris de les ajudes els ajuntaments que vulguen realitzar qualsevol projecte o actuació dels indicats en l'article 2 d'aquesta ordre als termes municipals indicats en l'annex I.  
CAPÍTOL II  
Procediment  
Article 4. Presentació de sol·licituds i termini  
1. Les sol·licituds per a l'obtenció de les ajudes establides en aquesta ordre, hauran d'adreçar-se a la Direcció General d'Indústria i Energia, i es presentaran en l'imprés normalitzat de l'annex II, en el Registre General de la Conselleria d'Ocupació, Indústria i Comerç o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades dels documents que a continuació s'indiquen:  
a) Certificació de l'acord del Ple de la corporació on s'indique la voluntat d'aquest d'acollir-se a aquesta ordre de subvencions.  
b) Memòria tècnica duplicada o quan l'actuació així ho exigisca, projecte tècnic, per duplicat. En ambdós supòsits es definirà el pla i el calendari d'execució durant l'exercici. S'hi farà constar la titularitat d'altres terrenys objecte de la inversió, amb indicació del lloc concret on s'efectuarà aquella actuació dins del terme municipal. Igualment s'hi adjuntarà els oportuns plans i perfils a escala convenient.  
c) Pressupost total desglossat de la inversió, en què s'especificarà, entre d'altres, els següents aspectes:  
- Quantia global de la inversió necessària.  
- Quantia de l'ajuda que se sol·licita.  
d) Acreditació de la titularitat dels terrenys. Quan l'actuació es realitze en terrenys de titularitat pública, el sol·licitant haurà de justificar, igualment, l'autorització de la institució o l'entitat titular dels esmentats terrenys.  
e) Declaració d'altres ajudes públiques sol·licitades o concedides per al mateix projecte, si n'hi haguera.  
f) Si escau, relació de les autoritzacions, els permisos i les llicències que calga, amb indicació dels ja sol·licitats i dels obtinguts.  
2. La Direcció General d'Indústria i Energia podrà sol·licitar qualsevol documentació complementària que considere convenient per a un millor coneixement i definició del projecte.  
3. En la fase d'iniciació del procediment s'examinaran les sol·licituds i els documents annexos presentats i es requerirà a la persona interessada perquè, si escau, repare la falta o adjunte els documents preceptius en el termini de 10 dies, ampliables a 5 més quan l'aportació dels documents requerits presente dificultats especials, amb indicació que si no ho fera així, es consideraria que desisteix de la petició i aquesta s'arxivaria sense més tràmit, d'acord amb el que estableix l'article 71 de la Llei 30/1992 de Règim Jurídic de les Administracions Públiques i del Procediment Administratiu Comú.  
4. El termini de presentació de sol·licituds serà d'un mes comptador des de l'endemà de la publicació d'aquesta ordre en el Diari Oficial de la Generalitat Valenciana.  
Article 5. Estudi i avaluació de les sol·licituds  
1. Per a l'estudi i avaluació de les sol·licituds presentades i l'elaboració de les corresponents propostes de concessió o denegació de les subvencions i, si escau, la determinació de la quantia de l'ajuda, es crea una Comissió d'Avaluació, presidida pel cap de l'Àrea d'Indústria i Energia. Actuaran com a vocals, el responsable del Servei de Mines de la Direcció General d'Indústria i Energia i el cap de la Unitat de Mines del Servei Territorial d'Indústria i Energia de València, que actuarà a més com a secretari d'aquesta.  
2. Si escau, la Comissió podrà sol·licitar informe a la Conselleria d'Agricultura i Medi Ambient respecte a qualsevol dels projectes plantejats. El termini d'evacuació d'aquest i els seus efectes en el procediment seran els establits en l'article 83 de la Llei 30/1992, de Règim Jurídic de les Administracions Públiques i del Procediment Administratiu Comú.  
3. L'avaluació s'efectuarà atenent els criteris de prioritat definits en l'article 6.  
Article 6. Criteris d'avaluació i quantia de les ajudes  
1. Els projectes de restauració i les altres actuacions mediambientals presentats han d'estar clarament definits, tant des del punt de vista tècnic, com des de l'econòmic i ha de ser perfectament quantificables, avaluables i controlables en la fase de seguiment.  
2. Es consideraran prioritaris a efectes d'aquest programa pilot, els projectes o les actuacions mediambientals definits en l'article 2 que a continuació s'indiquen:  
a) Iniciatives incloses en zones amb elevada ubicació de buits miners abandonats.  
b) Actuacions desenvolupades en àrees especialment afectades per activitats mineres o d'elevat valor ambiental.  
c) Iniciatives per a la recuperació o reutilització no extractiva de buits miners abandonats que presenten un determinat interés social.  
d) Iniciatives compreses dins de la política ambiental municipal definida.  
e) Actuacions que comporten una major aportació dels ens sol·licitants, sense perjudici d'aquelles altres en què l'interés de les actuacions plantejades amb relació a la capacitat economicofinancera de l'entitat local ho facen especialment indicat.  
3. La quantia de la subvenció podrà arribar fins el 100% del cost de les inversions sense incloure l'IVA i no superarà aquesta ajuda, en cap cas, la quantitat de 6.000.000 de pessetes.  
Article 7. Resolució de la concessió d'ajudes  
1. Avaluades les sol·licituds, el conseller d'Ocupació, Indústria i Comerç dictarà la resolució de concessió de l'ajuda, a proposta de la Direcció General d'Indústria i Energia, on es fixarà expressament la quantia de l'ajuda i l'import de la inversió subvencionada, els terminis d'execució i, si escau, les condicions tècniques, econòmiques i les obligacions addicionals que afecten la realització del projecte o l'actuació. Així mateix, es podrà exigir al beneficiari, una vegada finalitzada l'actuació, la presentació d'una memòria que indique els èxits obtinguts de caràcter mediambiental o qualsevol altra informació respecte d'això.  
2. La resolució de concessió de l'ajuda es notificarà al sol·licitant en els terminis previstos en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú .  
3. El termini màxim per a resoldre les sol·licituds que es formulen per a la concessió de les ajudes establides en aquesta ordre serà de dos mesos comptats des de la data d'acabament del termini de presentació de sol·licituds.  
Transcorregut el termini sense que hi haja recaigut resolució, es considerarà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 8. Condicions de realització de l'actuació  
1. La vegetació, arbres i arbustos, utilitzats en l'actuació, la formaran espècies de plantes autòctones pròpies de l'espai que cal restaurar.  
2. El beneficiari haurà d'instal·lar al seu càrrec, en el lloc on es realitze el projecte subvencionat, un cartell on s'indique que l'esmentada actuació es realitza amb el finançament de la Conselleria d'Ocupació, Indústria i Comerç. El model d'aquest el facilitarà aquesta Conselleria.  
Article 9. Resolució d'incidències  
1. L'òrgan competent per a la concessió de les ajudes, resoldrà les incidències que es produïsquen amb posterioritat a l'esmentada concessió, i en especial els supòsits de:  
- Pròrrogues per a l'execució del projecte i per a les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
2. El beneficiari haurà de comunicar, en qualsevol moment de la vigència de l'expedient, altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 10. Liquidació de les ajudes  
1. El pagament de la subvenció es farà efectiu d'una sola vegada, després que s'acredite l'acabament del projecte o l'actuació en la totalitat, d'acord amb la sol·licitud presentada i en els termes fixats per la resolució de concessió de l'ajuda.  
2. Als efectes d'aquesta ordre, es considera període subvencionable el comprés entre l'1 de gener de 1997 i el 31 d'octubre del mateix any.  
3. Per a la liquidació de les ajudes, els beneficiaris en el termini d'un mes des de l'execució en la totalitat del projecte o l'actuació i si escau amb anterioritat al 31 d'octubre de 1997, llevat que per circumstàncies concurrents s'assenyale un termini diferent en la resolució de concessió de l'ajuda, hauran de presentar:  
a) Certificació d'acabament d'obra expedida pel tècnic municipal o, si escau, pel director tècnic responsable d'aquesta, com també, si escau, acta de recepció de l'obra.  
b) Certificats de despesa, expedits per la Intervenció de la corporació, en el qual conste l'acord de reconeixement de l'obligació.  
c) Si escau, factures i documents justificatius de la despesa efectuada, d'acord amb la normativa vigent.  
d) Acreditació del compliment de les obligacions i condicions addicionals que, si escau, s'hagueren establit en la resolució de concessió de l'ajuda.  
e) Acreditació d'altres ajudes obtingudes per a la realització de l'actuació subvencionada, si n'hi haguera.  
f) Acreditació, si escau, que s'han obtingut les autoritzacions, els permisos i les llicències necessàries.  
4. La Direcció General d'Indústria i Energia, pels seus mitjans o a través dels serveis territorials, verificarà el compliment de l'actuació subvencionada i comprovarà que l'import de la subvenció s'aplica a la concreta finalitat per a la qual es va concedir.  
5. Aportada la documentació i realitzada la corresponent verificació tecnicoeconòmica, s'estendrà l'acta de comprovació d'inversions, que servirà de base per a la liquidació de la subvenció concedida.  
6. No es consideraran subvencionables els següents conceptes:  
- L'IVA satisfet per l'adquisició de béns i serveis i, en general, qualsevol impost pagat pel beneficiari.  
- Les despeses financeres com a conseqüència de la inversió.  
- Les despeses de personal propi del beneficiari.  
- Si escau, les despeses d'adquisició de terrenys.  
Article 11. Pagament avançat  
Amb caràcter excepcional, en casos raonables i justificats, després de la petició prèvia de la persona interessada, podrà avançar-se el pagament del 15% de l'import total de l'ajuda amb anterioritat a la realització del projecte o l'actuació subvencionada.  
Article 12. Obligacions del beneficiari  
1. El perceptor de la subvenció a càrrec del pressupost de la Conselleria d'Ocupació, Indústria i Comerç, estarà obligat a indicar l'esmentada circumstància tant en les referències a les actuacions subvencionades com en aquelles relatives als èxits obtinguts.  
2. El beneficiari de la subvenció estarà obligat a facilitar les comprovacions encaminades a garantir la correcta realització del projecte o l'actuació subvencionada. Així mateix, quedarà sotmés a les actuacions de control financer de la Intervenció General, pel que fa a les ajudes concedides.  
3. Qualsevol alteració de les condicions considerades per a la concessió de les subvencions, la falta de justificació de les despeses efectivament realitzades i també l'obtenció concurrent de subvencions o ajudes públiques per a la mateixa finalitat, podrà originar la modificació de la resolució d'ajuda i, si escau, la minoració de la subvenció concedida.  
4. L'incompliment per part del beneficiari dels requisits, les condicions i les altres circumstàncies que donaren lloc a l'atorgament de la subvenció, o la falta de justificació de la realització del projecte, com també la comprovació que les ajudes concedides s'han destinat a una finalitat diferent a la finalitat per a la qual s'han atorgat, podrà originar, si escau, la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, si escau, el dret de la persona interessada a l'audiència.  
DISPOSICIÓ ADDICIONAL  
Única  
Per a l'exercici 1997 i de conformitat amb el que estableix la Llei 4/1996, de 30 de desembre, de la Generalitat Valenciana, de Pressupostos, les ajudes previstes en aquesta ordre es finançaran a càrrec de la secció 11, Programa Pressupostari 722.10, Ordenació i Promoció Industrial i Energètica, línia 710/000/97, rehabilitació de pedreres i buits miners, per un import global de 64.600.677 de pessetes.  
DISPOSICIONS FINALS  
Primera  
Es faculta el director general d'Indústria i Energia perquè dicte les resolucions que calga i perquè adopte les mesures precises per al desenvolupament i l'aplicació del que disposa aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 26 de febrer de 1997  
El conseller d'Ocupació, Indústria i Comerç,  
DIEGO SUCH PÉREZ  
ANNEX I  
Alpuente Higueruelas  
Andilla La Yesa  
Aras de Alpuente Losa del Obispo  
Calles Titaguas  
Chelva Tuéjar  
Chulilla Villar del Arzobispo  
Domeño


Còpia Permalink ELI